  Виталий Пронин Марий Эл шаерысь Мари-Турек ёросысь Карлыган черкогуртысь школаын валлян усьтӥськиз удмурт кылэз, литератураез дышетонъя «Пӧртмаськись тылы» кружок. Отчы пыриськыны мылкыд кариз 25 адями. Таӵе киӵолтонэн потӥз егит дышетӥсь Марина Романова. Солы юрттӥськись луиз Мария Тукаева.- Марий Эл Республикаын удмурт кылэз дышето одӥг интыын гинэ - Карлыганын, - вераз Марина Романова. - Угось отын улӥсьёс пӧлысь уноез - удмуртъёс. Милям школаямы пиналъёс дышето пор, бигер, удмурт кылъёсты - кин кудзэ быръёз. Удмурт кылъя урокъёс нуисько арняяз кык пол - 9-тӥ классозь гинэ. Соин ик мылкыдмы кылдӥз удмурт кылын гожъяськонлы сӥзем кружок усьтыны.«Пӧртмаськись тылы» кружоке пыриськись егитъёс, анай кылын чебер вераськыны дышетскем сяна, пӧртэм жанръёсын тодматскозы, соосъя ужъёссэс пӧралозы. Кызьы пусйиз М. Романова, тужгес но усто гожъямъёсмес, пе, ыстомы Удмуртиын улӥсь эшъёсмылы - «Ӟечбур!» но «Удмурт дунне» газетъёсы. Удмурт изданиосысь печатлам ужъёссэс адӟыса, нылъёслэн но пиослэн удмуртлык борды кыстӥськон мылкыдзы эшшо будоз.Микта Орина.  